Predkladacia správa
k návrhu zákona o podmienkach prevádzky vozidiel 
v premávke na pozemných komunikáciách
a o zmene a doplnení niektorých zákonov
Podnet
Návrh zákona o podmienkach prevádzky vozidiel v premávke na pozemných komunikáciách a o zmene a doplnení niektorých zákonov (ďalej len „návrh zákona“) sa predkladá v súlade s Plánom legislatívnych úloh vlády Slovenskej republiky na rok 2004 a uznesením vlády Slovenskej republiky č. 373 z 21. apríla 2004.
Účel a potreba prijatia materiálu
V súčasnom období právnu úpravu podmienok prevádzky vozidiel na pozemných komunikáciách nedostatočne obsahujú viaceré zákony, najmä zákon NR SR č. 315/1996 Z. z. o premávke na pozemných komunikáciách v znení neskorších predpisov (šiesta až ôsma časť) a zákon č. 478/2002 Z. z. o ochrane ovzdušia v znení neskorších predpisov. Cieľom návrhu zákona je komplexne riešiť problematiku podmienok prevádzky vozidiel v premávke na pozemných komunikáciách v súlade so Smernicami Európskeho spoločenstva, predovšetkým so 
1.	smernicou Rady 70/156/EHS zo 6. februára 1970 o zblížení zákonov členských štátov týkajúcou sa typového schvaľovania motorových a ich prípojných vozidiel v platnom znení,
2.	smernicou Rady 74/150/EHS zo 4. marca 1974 o aproximácii zákonov členských štátov, týkajúcou sa typového schvaľovania kolesových poľnohospodárskych alebo lesných traktorov v platnom znení, 
3.	smernicou Rady 1999/37/ES z 29. apríla 1999 o registračných dokumentoch pre vozidlá v znení smernice Komisie 2003/127/ES z 23. decembra 2003,
4.	smernicou Európskeho Parlamentu a Rady 2002/24/ES z 18. marca 2002 týkajúcou sa typového schválenia dvoj alebo trojkolesových motorových vozidiel a zrušenia smernice rady 92/61/EHS (Text s významom pre EHP),
5.	smernicou Rady 96/96/ES z 20. decembra 1996 o aproximácii právnych predpisov členských štátov o kontrole technického stavu motorových a ich prípojných vozidiel v platnom znení,
6.	smernicou Európskeho parlamentu a Rady 2000/30/ES zo 6. júna 2000 o cestnej technickej kontrole spôsobilosti úžitkových automobilov pre premávku na pozemných komunikáciách Spoločenstva v znení smernice Komisie 2003/26/ES z 10. apríla 2003,
7.	smernicou 1999/42/ES Európskeho Parlamentu a Rady zo 7. júna 1999, ktorou sa zavádza mechanizmus uznávania kvalifikácií na odborné činnosti, na ktoré sa vzťahujú smernice o liberalizácii a prechodných opatreniach, a ktorými sa dopĺňa všeobecný systém uznávania kvalifikácií v znení opravy. 
Stručný obsah
Predkladaný návrh zákona upravuje podmienky prevádzky cestných vozidiel, zvláštnych vozidiel, historických vozidiel a športových vozidiel v premávke na pozemných komunikáciách; práva a povinnosti fyzických osôb a právnických osôb, ktoré hromadne alebo jednotlivo vyrábajú alebo dovážajú a uvádzajú do prevádzky za účelom premávky na pozemných komunikáciách v Slovenskej republike cestné alebo zvláštne vozidlá, ich systémy, komponenty alebo samostatné technické jednotky, vykonávajú jednotlivé prestavby alebo hromadné prestavby typu cestných vozidiel a zvláštnych vozidiel; spôsobilosť a nespôsobilosť vozidiel na premávku na pozemných komunikáciách; poverovanie osôb výkonom technických služieb; práva a povinnosti osôb, ktoré vykonávajú technické kontroly cestných a zvláštnych vozidiel, emisné kontroly cestných a zvláštnych motorových vozidiel, kontroly originality cestných a zvláštnych vozidiel alebo montáž plynových zariadení. V návrhu zákona sa taktiež upravuje pôsobnosť orgánov štátnej správy a výkon štátneho odborného dozoru v oblasti prevádzky vozidiel na pozemných komunikáciách a zodpovednosť za porušenie povinností ustanovených týmto zákonom.
Stručné zhrnutie očakávaného dopadu
Odhad očakávaných vplyvov v súvislosti s prijatím návrhu zákona je uvedený v Doložke finančných, ekonomických, environmentálnych vplyvov a vplyvov na zamestnanosť. 
Prerokovanie materiálu
Návrh zákona prešiel medzirezortným pripomienkovým konaním, ktorého výsledky sú uvedené v samostatnej prílohe. Pripomienky zásadného charakteru boli na vzájomných rokovaniach odstránené. Návrh zákona prerokovala Legislatívna rada vlády Slovenskej republiky dňa 24. augusta 2004 a v novom znení sú zapracované jej pripomienky. Materiál sa predkladá bez rozporov.
Dôvod nesprístupnenia, ak materiál nemožno sprístupniť
Materiál podlieha sprístupňovaniu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií).
Hromadná pripomienka 500 a viac fyzických osôb a právnických osôb, resp. sumár väčšieho počtu obsahovo príbuzných pripomienok, ak boli vznesené
Neboli vznesené pripomienky tohto charakteru.
Či má byť materiál predložený inému orgánu
Materiál sa po prerokovaní vo vláde Slovenskej republiky predkladá na rokovanie Národnej rady Slovenskej republiky.
Či je potrebné materiál prerokovať do určitého termínu
Navrhovaná účinnosť návrhu zákona je 1. marec 2005.